शरीर की उत्पत्ति चार प्रकार – जरायुज, स्वेदज, अण्डज और उद्भिज से होती है और यह चौरासी लाख प्रकार की आकृतियों में जानी व देखी जाती है जिसमें मनुष्य शरीर एक श्रेष्ठतम् और सर्वोत्तम आकृति है। चौरासी लाख आकृतियों में मनुष्य रूप आकृति के समान अन्य कोई आकृति नहीं होती है अर्थात मनुष्य शरीर सृष्टि की समस्त योनियों में श्रेष्ठतम् एवं सर्वोत्तम योनि काही जाती है जो मात्र प्रभु कृपा पर ही आधारित है। यह शरीर देवताओं के लिए भी दुर्लभ होता है। यह शरीर मोक्ष को प्राप्त कराने वाले समस्त साधनों का खजाना होता है। इसे पाकर भी जो परमधाम जो परमात्मा का एकमात्र निवास स्थान है, को नहीं प्राप्त कर लेता अथवा अपना सुधार एवं उद्धार नहीं कर लेता है वह मनुष्य परलोक और मृत लोक में भी सिर धुन-धुन कर पछताता है कि हे काल महाराज ! हे समय ! हे काल भगवान ! मुझे अपने बताया नहीं; ओह ! मेरा कर्म ही खराब था, कर्म ने ही साथ नहीं दिया; और मुझे ईश्वर ने फँसा दिया, मेरा उद्धार नहीं कराया आदि-आदि परन्तु वह काल, कर्म और ईश्वर पर मिथ्यादोषारोपण लगाता रहता है क्योंकि काल तो बालकपन दिखाता है चेतने (जानने-समझने) के लिए परन्तु चेतते नहीं, पुनः युवावस्था दिखाता है कि अब सक्षम हो गए हो, अब भी चेत जाओ, प्रभु को जान समझ, माता-पिता, पति-पत्नी, पुत्र-पुत्री तथा धन-दौलत आदि ममता तथा आसक्ति में मत फँस, उम्र की तरफ देख—काल तेरे सिर पर सवार है, कब तुझे शरीर से निकाल कर हथकड़ी लगाकर लेकर चल देगा, इसका ठिकाना नहीं है। उसके बाद बुढ़ापा दिखाकर समाज में धर्मात्मा-महात्माओं द्वारा धिक्कार पाता है कि अब तो जाना ही है, अरे मूर्ख ! अब भी चेत जा ! प्रभु को जान-समझ व पहचान कर कि आखिरकार शरीर छोड़कर तो कहीं न कहीं तो जाना ही है। इसलिए कहाँ जाना है ? कैसे जाना है ? किसके साथ जाना है आदि आदि ! क्यों आसक्ति एवं ममता के द्वारा कामिनी और कंचन रूपी संसार में फँसे हो, अरे जड़ ! अरे मूढ़ ! ये सब जड़ हैं, इसमें मत फँस आदि बार-बार बताया जाता है फिर भी चेतता नहीं और उल्टा काल को ही दोषारोपित करता है।